สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 13 พ.ค.58
13 พ.ค. 2558

– เงินเยนอยู่ที่ระดับ 119.70 เยน/ดอลลาร์ จากช่วงเช้าที่ระดับ 119.78 เยน/ดอลลาร์
– เงินยูโรอยู่ที่ระดับ 1.1200 ดอลลาร์/ยูโร จากช่วงเช้าที่ระดับ 1.1220 ดอลลาร์/ยูโร
– ดัชนี SET ปิดวันนี้ที่ระดับ 1,495.95 เพิ่มขึ้น 10.23 จุด หรือ 0.69% โดยมีมูลค่าการซื้อขาย 35,556 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 146.87 ล้านบาท (SET+MAI)
 
– ธนาคารกรุงไทย (KTB) กล่าวถึงผลการสำรวจความเชื่อมั่นของนักธุรกิจในช่วงไตรมาสแรก พบว่าปรับลดลงมาอยู่ที่ระดับ 51.53 ตามการลดลงของดัชนีความเชื่อมั่นทั้งในปัจจุบันและอนาคต หลังเศรษฐกิจในไตรมาสแรกฟื้นตัวช้ากว่าที่คาด แม้ภาครัฐได้เร่งดำเนินมาตรการกระตุ้นเศรษฐกิจอย่างต่อเนื่อง แต่การบริโภคภาคเอกชนยังถูกบั่นทอนจากสัดส่วนหนี้ภาคครัวเรือนที่สูงขึ้น และการส่งออกที่หดตัว ฝ่ายวิจัยความเสี่ยงธุรกิจจึงได้ปรับลดประมาณการเศรษฐกิจไทยลงจากเดิมที่คาดว่าจะขยายตัวร้อยละ 3.9 เหลือร้อยละ 3.0-3.5
– สำนักงานสถิติกลางของเยอรมนี (Destatis) เปิดเผยว่า ผลิตภัณฑ์มวลรวมภายในประเทศ (GDP) เบื้องต้นประจำไตรมาส 1/2558 ขยายตัว 0.3% ซึ่งชะลอตัวลงจาก 0.7% ในไตรมาสก่อนหน้า และต่ำกว่าที่นักวิเคราะห์ส่วนใหญ่ประเมินว่าเศรษฐกิจเยอรมนีจะขยายตัว 0.5% ในช่วงสามเดือนแรกปีนี้
– สำนักงานสถิติแห่งชาติของฝรั่งเศส (Insee) เผยผลิตภัณฑ์มวลรวมภายในประเทศ (GDP) เบื้องต้นประจำไตรมาส 1/58 ขยายตัว 0.6% จากไตรมาสก่อน ซึ่งเป็นอัตราขยายตัวที่เร็วที่สุดในรอบเกือบสองปี และแข็งแกร่งกว่าที่นักเศรษฐศาสตร์คาดการณ์ไว้ว่าจะขยายตัว 0.4% หลังจากการเติบโตของเศรษฐกิจฝรั่งเศสหยุดนิ่งในไตรมาสสุดท้ายของปี 2557
– สำนักงานสถิติแห่งชาติของอิตาลี (Istat) เผยผลิตภัณฑ์มวลรวมภายในประเทศ (GDP) เบื้องต้นประจำไตรมาส 1/58 ขยายตัว 0.3% จากไตรมาสก่อนหน้าที่เศรษฐกิจไม่ขยายตัว โดยตัวเลขจีดีพีไตรมาสแรกปีนี้เป็นอัตราขยายตัวที่เร็วที่สุดนับตั้งแต่ไตรมาสสองของปี 54 และแข็งแกร่งกว่าที่นักวิเคราะห์ส่วนใหญ่ประเมินว่าเศรษฐกิจอิตาลีจะขยายตัว 0.2% ในช่วงสามเดือนแรกของปีนี้
– สำนักงานสถิติแห่งชาติของฝรั่งเศส (Insee) เผยดัชนีราคาผู้บริโภค (CPI) เดือน เม.ย.ปรับตัวเพิ่มขึ้น 0.1% จากเดือนก่อนหน้า เพราะได้ปัจจัยหนุนจากราคาสินค้าและบริการบางประเภท และหากเทียบเป็นรายปีแล้ว ดัชนี CPI ปรับตัวเพิ่มขึ้น 0.1%
– สำนักงานสถิติแห่งชาติจีน (NBS) เผยยอดค้าปลีกของจีนในเดือน เม.ย.ขยายตัว 10% เมื่อเทียบรายปี โดยชะลอลงจาก 10.2% ในเดือน มี.ค. และหากเทียบรายเดือน ยอดค้าปลีกเดือน เม.ย.เพิ่มขึ้น 0.74% จากเดือน มี.ค.ซึ่งยอดค้าปลีกปรับขึ้น 0.64% จากเดือนก่อนหน้า
ขณะที่ผลผลิตภาคอุตสาหกรรมของจีนในเดือน เม.ย.เพิ่มขึ้น 5.9% เมื่อเทียบรายปี ซึ่งเพิ่มขึ้นจาก 5.6% ในเดือน มี.ค. และหากเทียบรายเดือน ผลผลิตภาคอุตสาหกรรมเดือน เม.ย.เพิ่มขึ้น 0.57% จากเดือน มี.ค. ซึ่งมีการขยายตัว 0.25% จากเดือน ก.พ.
– สำนักงานสถิติแห่งชาติจีน (NBS) รายงานว่า ยอดการผลิตรถยนต์ในประเทศช่วง 4 เดือนแรกของปี 2558 เพิ่มขึ้น 3.2% เมื่อเทียบกับปีก่อน โดยในช่วงเดือนม.ค.-เม.ย.ที่ผ่านมา จีนมียอดการผลิตรถยนต์ทั้งหมด 8.353 ล้านคัน ซึ่งในจำนวนนี้เป็นรถซีดาน 4.111 ล้านคัน
– รายงานเบื้องต้นจากกระทรวงการคลังญี่ปุ่น เผยยอดเกินดุลบัญชีเดินสะพัดได้ปรับตัวเพิ่มขึ้นเป็นครั้งแรกรอบ 4 ปีในปีงบประมาณ 2557 หลังราคาน้ำมันดิบลดลงจนฉุดการนำเข้าลง ทั้งนี้ญี่ปุ่นมียอดเกินดุลบัญชีเดินสะพัดทั้งสิ้น 7.81 ล้านล้านเยนในปีที่สิ้นสุด ณ เดือน มี.ค.เพิ่มขึ้น 6.34 ล้านล้านเยน